b'\n_START_ARTICLE_\nJaga Jazzist\n_START_SECTION_\nAjalugu\n_START_PARAGRAPH_\nJaga Jazzist sai alguse Oslo l\xc3\xa4histel asuvas v\xc3\xa4ikeses linnas Tonsbergis 1994. aastal. Nende esimene plaat "A Livingroom Hush" ilmus aastal 2001. Albumit m\xc3\xbc\xc3\xbcdi ainu\xc3\xbcksi Norras \xc3\xbcle 15 000 eksemplari. Ansambel j\xc3\xb5udis mujale maailma Oslo Smalltown Supersoundi plaadifirma kaudu. Terve 2002. aasta \xc5\xa1okeeris Jaga oma f\xc3\xa4nne ja kriitikuid v\xc3\xa4gevate kontsertidega, mille menu kinnitas asjaolu, et k\xc3\xb5ik nende kontserdid terves Euroopas olid v\xc3\xa4lja m\xc3\xbc\xc3\xbcdud, ja tulemuseks oli ka koost\xc3\xb6\xc3\xb6 Ninja Tune\'iga._NEWLINE_Sel ajal, kui Jaga esimene plaat aina enam rahvusvahelist edu kogus, salvestas ansambel juba uut, mille nimeks sai "The Stix". M\xc3\xb5lema plaadi produtsendiks oli Norra superprodutsent J\xc3\xb8rgen Tr\xc3\xa6en. _NEWLINE_P\xc3\xa4rast pikka ringreisi l\xc3\xa4ks kollektiiv isoleeritud stuudiosse keset Norra metsa ning varsti ilmus Jaga k\xc3\xb5ige radikaalsem plaat "What We Must". _NEWLINE_2010. aastal ilmunud albumi "One Armed Bandit" muusikat hakkas Lars Horntveth kirjutama 2008. aastal. Taas l\xc3\xa4ks Jaga salvestamiseks tavakeskkonnast eemale ja \xc3\xbc\xc3\xbcris maja Rootsi metsade vahel, et harjutada uut materjali. Plaadi materjali hakati salvestama detsembris 2008 Cabin Recordersi stuudios ja taas koos J\xc3\xb8rgen Tr\xc3\xa6eniga. Kahjuks pidi produtsent p\xc3\xa4rast kolme n\xc3\xa4dalat t\xc3\xb6\xc3\xb6st k\xc3\xb5rvale j\xc3\xa4\xc3\xa4ma, mist\xc3\xb5ttu tema asemele otsiti kiiresti John McEntire. 2009. aasta aprillis l\xc3\xa4ksid kolm ansambli liiget Chicagosse Soma Stuudiosse albumit miksima. Sel reisil olevat Norra b\xc3\xa4nd The Thing m\xc3\xa4nginud kohalikus d\xc5\xbe\xc3\xa4ssiklubis. Jaga liikmed l\xc3\xa4ksid sinna kohale ning salvestasid sealsamas s\xc3\xbclearvuti ja mikrofoniga tulevase plaadi intro._NEWLINE_Jaga Jazzisti stiil on rahutu ja areneb kiiresti, katsetades piire nii endas kui ka oma muusikas. _NEWLINE_Eestis esines Jaga Jazzist 15. juunil 2005 Tallinna Lillepaviljonis.'